Sebastian Burduja

Sebastian Ioan Burduja (n. 18 iunie 1985, București, România) este un politician român, care ocupă funcția de ministru al energiei din 15 iunie 2023. Acesta este vicepreședintele Partidului Național Liberal și președintele filialei PNL București. Este deputat din 2020 și a fost ministru al cercetării, inovării și digitalizării din 3 mai 2022 în Guvernul Nicolae Ciucă.
Sebastian Ioan Burduja s-a născut la 18 iunie 1985 în București. Este fiul lui Marinel Burduja. A început studiile la Școala Generală nr. 2 din Piatra Neamț (1992-1996), continuându-le la Școala Generală nr. 11 „Ion Heliade Rădulescu” din București (1996-2004), unde a fost șef de promoție. Între 2000 și 2004, a urmat Colegiul Național „Mihai Viteazul” din București, specializarea matematică-fizică-informatică intensiv.
După absolvirea liceului, Burduja a continuat studiile la Universitatea Stanford din Statele Unite, unde a obținut licența în Științe Politice în 2008. A absolvit cu onoruri și lucrarea sa de licență „Între speranță și deziluzie. Corupția în România Postcomunistă, 1990-2008” a primit calificativul A+.
Între 2007 și 2010 a fost stagiar la National Endowment for Democracy (NED), Organizația Națiunilor Unite la Comisia Economică pentru Europa (UNECE) și la firma de consultanță McKinsey & Company.
Între 2008 și 2011, a urmat simultan două programe de masterat la Universitatea Harvard: Master în Administrarea Afacerilor și Master în Politici Publice ca bursier David Rubenstein Fellowship. Lucrarea sa de dizertație este intitulată „Redobândirea speranței. Oportunități pentru lupta anticorupției în mediul privat românesc”.
În 2011 și 2012, a fost consultant la Dalberg Global Development Advisors.
Între 2012 și 2015 a lucrat ca specialist în dezvoltare socială la Banca Mondială unde a fost co-autor la 22 de rapoarte tehnice despre România.
În 2017 a fondat Romania Investment Solution Experts (RISE Consortium) unde a fost Managing Partner.
În perioada 2016 - 2019, a urmat doctoratul în Economie și Afaceri Internaționale la Academia de Studii Economice din București, obținând titlul de Doctor cu calificativul Summa Cum Laude pentru lucrarea „Corupția între actori privați în statele fost-comuniste. Studiu de caz România”.
Din decembrie 2019 a fost secretar de stat la Ministerul Finanțelor Publice. Acesta a demisionat pentru a deveni deputat în decembrie 2020.
În 2009 a fost membru fondator la Liga Studenților Români din Străinătate (LSRS) și primul președinte în perioada 2009-2013.
În perioada 2011-2015 a fost primul președinte al Fundației Centrul pentru Acces la Expertiza Studenților și Absolvenților Români (CAESAR).
În aprilie 2016, este ales președinte al partidului Platforma Acțiunea Civică a Tinerilor (PACT). Partidul a desemnat 100 de candidați la alegerile locale din iunie 2016.
În iunie 2018, se înregistrează cu telefonul mobil în aeroportul Otopeni și își spune povestea revenirii acasă după anii petrecuți în Statele Unite ale Americii, cu apelul către diaspora să vină la București pe 10 august. Clipul a devenit viral, ajungând la peste 1,5 milioane de români.
În ianuarie 2019, ca urmare a activității sale civice și politice, Sebastian Burduja este selectat de fundația germană Friedrich Naumann drept „unul dintre cei șase luptători pentru libertate din Europa de Est, în cadrul proiectului Think Freedom, iar povestea lui este transpusă într-un scurt documentar.
În august 2019, ca urmare a fuziunii partidului PACT cu Partidul Național Liberal, a fost ales Vicepreședinte PNL la nivel național. Este numit și președinte interimar al filialei PNL Sector 1, ocupând această funcție politică până în februarie 2020, când avea să fie ales președinte cu drepturi depline.
În 2020 a fost ales deputat în circumscripția nr. 42, București. A fost vicepreședintele comisiei pentru buget, finanțe și bănci din Camera Deputaților. Între 2021 și 2022 a fost membru al comisiei pentru antreprenoriat și turism.
Între 3 mai 2022 și 15 iunie 2023 a ocupat funcția de Ministru al Cercetării, Inovării și Digitalizării în Guvernul României.
În 2024 a candidat la alegerile locale în București unde a strâns 57.336 de voturi (7,85%) și a fost primul loc pe lista PNL pentru alegeri parlamentare în București. Acesta a devenit deputat în circumscripția nr. 42. Este membru în comisia pentru industrii și servii și comisia pentru știință și tehnologie.